Gemeenskap kan winkel se omgee uitbou | Netwerk24
Gemeenskap kan winkel se omgee uitbou
Winkelbestuurder John Pentz en sy vrou, Lizelle, en David Garrett (assistent-winkelbestuurder) by 'n trollie vol tweedehandse boeke wat deel van dié winkel se Sassa-biblioteek vorm.Foto: Lientjie Mentz
By gebrek aan 'n openbare biblioteek in die omgewing, het personeel van Pick n Pay Reizis Square in Raymond Mhlabastraat begin om 'n boekversameling vir ywerige lesers op te bou.
David Garrett, assistent-winkel­bestuurder, sê 'n oom het hom gevra of hulle nie vandeesmaand die Covid-toelaag as deel van hul inkomste van die Suid-Afrikaanse agentskap vir maatskaplike sekerheid (Sassa) sou kry nie.
David sê die Sassa-toelaag was in daardie stadium nog nie verleng nie en hy het verduidelik hulle kry net R1 860 in November.
Hulle stap toe die winkel in en Garrett sien hoe die oom se vrou ver­langend na die tydskrifrak kyk.
"Mammie, sorry, maar ek kan nie dié maand vir jou 'n Huisgenootkoop nie," sê die oom toe.
"Ons kry nie meer die Covid-geld nie en ons gaan nou swaar trek."
Garrett sê hy het vir die tannie 'n Huisgenoot gekoop en dit vir hulle gegee toe hulle uitstap.
"Net daar het ek die plan gemaak om boeke vir minder­bevoorregtes in ons omgewing in te samel."
Pick n Pay Reizis se biblioteek is gebore en teen Donderdag (12/11) het die personeel reeds 830 tweedehandse boeke ingesamel.
"Ons vra die publiek om ou boeke en tydskrifte te skenk wat ons voortaan soos by 'n biblioteek wil sirkuleer. Op Sassa-dag kan mense dan 'n boek ruil vir 'n ander een," verduidelik Garrett.
Intussen kan mense wat van dié diens gebruik wil maak, by die inligtingstoonbank navrae oor die projek rig. Dit is ook hier waar klante skenkings kan doen.
Die boeke-projek sal nog verder reik. Garrett sê hulle wil ook een maal 'n maand op 'n Saterdag vir kinders 'n plakboek-geleentheid aanbied waardeur hulle prente uit tydskrifte in 'n plakboek plak. Die eerste een is op 5 Desember.
Pick n Pay Reizis Square vier vandeesmaand sy eerste verjaardag met talle pryse wat gewen kan word. John Pentz, winkelbestuurder, sê hulle is dankbaar vir die eerste jaar van dié winkel se bestaan.
Die winkel het boonop begin met 'n projek waardeur klante hul inkopiestrokies in 'n gemeenskapshouer kan gooi om skole, kerke en liefdadigheidsorganisasies in die omgewing te steun. Pick n Pay Reizis Square skenk aan die einde van die maand 'n persentasie van die geld op die strokies in elke houer aan dié organisasies.